b"\n_START_ARTICLE_\nLeopold V el Virtu\xc3\xb3s\n_START_SECTION_\nBiografia\n_START_PARAGRAPH_\nEl 17 d'agost de 1186 es va negociar  l'acta de Georgenberg, segon la qual Leopold V va heretar el 1192 el ducat d'Est\xc3\xadria i alguns territoris de l'Alta \xc3\x80ustria, el que va refor\xc3\xa7ar les possessions del ducat d'\xc3\x80ustria._NEWLINE_Leopold \xc3\xa9s fam\xc3\xb3s sobretot per la seva participaci\xc3\xb3 en la tercera croada, durant la qual va entrar en conflicte amb Ricard Cor de Lle\xc3\xb3 b\xc3\xa9 a Acre, o b\xc3\xa9 a Ascal\xc3\xb3, segons les fonts. Al viatge de tornada el 1192, el rei d'Anglaterra va fer parada a Viena i all\xc3\xad fou arrestat per ordre de Leopold. Fou retingut per un cert temps a D\xc3\xbcrnstein abans de ser lliurat a l'emperador Enric VI. El rescat fou l'enorme quantitat de sis mil eimers de plata (equivalents a 100.000 marcs de plata o sigui unes 23,3 tones, i es va utilitzar per a la construcci\xc3\xb3 de la M\xc3\xbcnze \xc3\x96sterreich (f\xc3\xa0brica de moneda de Viena), per una nova muralla fortificada, i per fundar noves viles (Wiener Neustadt i Friedberg)._NEWLINE_Per aquest acte el duc fou excomunicat i se li va llen\xc3\xa7ar l'interdicte pel papa Celest\xc3\xad III. Aix\xc3\xb2 no obstant, aquesta decisi\xc3\xb3 no fou mai feta p\xc3\xbablica. El bisbe de Verona fou enviat per transmetre a Leopold V les condicions per aixecar l'excomunicaci\xc3\xb3: Leopold V havia d'alliberar els ostatges anglesos, retornar el rescat i marxar a Terra Santa a la croada el mateix temps que havia durat la captivitat de Ricard Cor de Lle\xc3\xb3._NEWLINE_Les condicions no s'havien comen\xc3\xa7at a complir quan Leopold V ja va comen\xc3\xa7ar a preparar la nova croada. Per\xc3\xb2 llavors fou ferit en un torneig i es va trencar la cama. Va prometre llavors al sacerdot cat\xc3\xb2lic d'Hartberg que compliria totes les condicions exigides per l'aixecament de l'excomunicaci\xc3\xb3 en cas de curar-se de la cama. Una mica m\xc3\xa9s tard va prometre al bisbe de Salzburg Adalbert de Boh\xc3\xa8mia, de sotmetre's al papa. L'excomunicaci\xc3\xb3 fou aixecada per\xc3\xb2 Leopold V no es va curar. Va morir el 31 de desembre del 1194 de les ferides i fou enterrat a l'abadia de Heiligenkreuz. Els seus estats foren dividits entre els seus dos fills: el gran Frederic va rebre \xc3\x80ustria i el segon Leopold VI, Est\xc3\xadria.\n_START_SECTION_\nLlegenda\n_START_PARAGRAPH_\nSegons la llegenda durant el setge de Sant Joan d'Acre (1191), la t\xc3\xbanica blanca de Leopold es va trobar coberta de sang; en retirar el seu cintur\xc3\xb3 va quedar una banda blanca al mig del vermell donant origen al que va ser el blas\xc3\xb3 i despr\xc3\xa9s la bandera d'\xc3\x80ustria. La bandera fou adoptada per Frederic II d'\xc3\x80ustria al segle XIII."